JongStemme: Daar is klein hartjies wat bloeiZoné Oberholzer (Foto: Verskaf) Deur Zoné Oberholzer Daar is klasse vol jong hartjies wat kies om te hoop en wat dit waag om te glo. Daar is duisende pare handjies wat reg is om te gee – om hul harte op skinkborde uit te deel. Ons is vas oortuig hierdie klein lyfies is nie bewus van die seer en die wrede wêreld nie, maar skrik asseblief wakker, want nie net weet hul daarvan nie, hulle lééf daarin. Daar is onbeskryflike seer daar buite en die onskuldige ogies wat dit waarneem, moet maar net verstaan, aanvaar en aangaan. “Veilig” het ŉ fantasie geword, maar dis mos oukei, want klein kindertjies leef mos vir fantasie. Luister liewe volwassene (wie ook al jy is), wáár het ons die pad byster geraak?! Daar is jong harte wat bloei. Hartjies só rein dat glimlag en liefde uitstraal hul taal is en hulle nie anders kan nie. Hulle loop en leef in seer, maar steeds spreek hul reinheid harder as die “grootmense” se dikwels selfsugtige wreedheid. Klein handjies word vol vertroue in groot hande geplaas met die wete dat groter voetspore hul weg sal trap in die regte rigting. Ja, jy is mens en ja niemand is perfek nie, maar wie gee dan die sogenaamde volwassene die reg om die vlammetjie van hoop dood te blaas? Daar is ŉ fyn lyn tussen onperfek-foute-maak en net wreed-blatant-selfsugtig omdat eie plesier nie bevredig is nie. Wanneer jou hart breek, breek daai klein hartjie tien maal erger. Woorde soos “jy is dom” of harde woorde met die hand kom so maklik, maar ek belowe jou, dis vir altyd in daai klein brein gegraveer. Ek skryf hierdie met ŉ seer hart, want die jonger generasie se harte bloei en ons dra die verantwoordelikheid om pleisters te begin plak, te begin bid en lewe te spreek oor God se kleinstes. Ons kan nie sonder God nie. Ons het Hom soveel te meer nodig in die oprig en leiding van sy fynste, kleinste skeppingswerk. Liewe volwassene, ek hoop jy kies om met jou hande veiligheid te bied vir klein handjies. Ek hoop jy kies om op jou knieë te bly bid vir genesing en perspektief om klein lyfies te bemagtig en te bemoedig. Ek hoop jy kies om voetspore te laat wat die toekoms vir klein ogies ophelder. Ek hoop jy kies om jou oë op God te rig eerder as op jouself. Hierdie klein lewens is te kosbaar om dit self te probeer lei. Ek hoop jy kies Sy liefde en Sy genade in jou woorde en jou dade, want dit is wat die kleinstes gaan laat hoop, glo en groei. Omstandighede en die wêreld is wreed, maar jý liewe grootmens dra die outoriteit deur Jesus Christus om daardie realiteit te manipuleer deur Sy liefde te kies in elke oomblik wat spreek van haat. #JongStemme is ŉ projek deur Maroela Media en Solidariteit Jeug wat die jeug se stem in die openbare domein wil beklemtoon. Besoek Solidariteit Jeug se webblad by www.jeug.co.za vir hulp en raad met jou loopbaan. As jy tussen 18 en 26 jaar oud is en ŉ meningstuk wil skryf, stuur ŉ e-pos na [email protected] en ons maak graag kontak met jou.